GiliGold/VAD_KnessetCorpus huggingface dataset:
משה גפני: על סדר היום הצעת חוק הבנקאות (תיקוני חקיקה), התשע"ב-2012.
משה גפני: אנחנו ביקשנו מבנק ישראל שינסה להגיע לאיזושהי פשרה עם שלמה אליהו.
משה גפני: מה ההגדרה החוקית שלו?
דודו זקן: עם האדם.
משה גפני: אני מבין שיש התקדמות במשא ומתן הזה, אבל הגעתם לוויכוח כאשר הם דורשים שניים ואתם מסכימים לאחד וחצי או 200 ו-150.
משה גפני: אני מציע פשרה של 1.75 ואז נוכל להצביע על החוק.
אבישי ברוורמן: אחד אומר כולה שלי, אחד אומר כולה שלי – יחלוקו.
משה גפני: אמרתי לך שצריך ללמוד גמרא.
אבישי ברוורמן: למדתי.
משה גפני: אבל לא כולם למדו.
אבישי ברוורמן: בתיכון לימדו אותי קצת תלמוד.
משה גפני: בזמן שלך, אבל היום כבר לא מלמדים.
משה גפני: היום יוצרים ישראלי חדש שלא יודע תלמוד.
משה גפני: אדוני הנגיד, אני חושב שאתם צריכים להסכים לזה.
משה גפני: החוק הוא חשוב ואני רוצה לסיים אותו.
סטנלי פישר: אנחנו רוצים לגמור את זה ואם זה יגמור את זה, בסדר.
ציון פיניאן: מסכימים.
אבישי ברוורמן: אני חושב ששלמה אליהו מקבל את זה.
משה גפני: אני לא מבקש עכשיו אישורים של אף אחד.
שגית אפיק: זאת אומרת, בסעיף 11ד סעיף קטן (א)(2) שמדבר על הצעת הוועדה למועמדים, ייאמר: "הוועדה תציע לפי הוראות פסקה (1) מועמדים לכהונת דירקטורים כמספר המשרות הפנויות הדרוש".
שגית אפיק: אני קוראת מסעיף 11ד "הוועדה תציע לפי הוראות פסקה (1) מועמדים לכהונת דירקטורים כמספר המשרות הפנויות הדרוש לשם השלמת המספר המרבי של דירקטורים לפי הוראות ניהול בנקאי תקין בעניין דירקטוריון שנתן המפקח לפי סעיף 5(ג1) ועוד שלושת-רבעי ממספר המשרות הפנויות כאמור".
שגית אפיק: בעיגול כלפי מעלה?
שגית אפיק: זאת הייתה ההצעה שלך?
דודו זקן: 1.75 בעיגול כלפי מעלה.
משה גפני: אין לי שום טובת הנאה משלמה אליהו.
אבישי ברוורמן: גפני, יש חוק שאני אלמד אותך.
אבישי ברוורמן: ברגע שאתה אומר שאין לך, אתה חשוד.
אבישי ברוורמן: לכן סייג לחכמה – שתיקה.
משה גפני: אני חשוד.
משה גפני: אני רוצה לומר שאמרתי בוועדה ואתה לא היית.
משה גפני: בניגוד לאחרים, אני אל הזמן מדבר.
משה גפני: לא הכרתי אותו קודם.
אבישי ברוורמן: אני מכיר את שלמה הרבה שנים.
משה גפני: הוא נפגש אתי, הוא היה אצלי במשרד.
אבישי ברוורמן: יהודי שיש לו תרומה גדולה למדינת ישראל וגם לכנסת.
אבישי ברוורמן: הוא איש עם תפיסה כלכלית חברתית.
משה גפני: שלמה אליהו הוא אדם שבאמת יש לו תרומה גדולה למשק הישראלי.
אבישי ברוורמן: ולחברה הישראלית.
משה גפני: אני חושב שגם לנגיד בנק ישראל יש תרומה גדולה למשק הישראלי ואני חושב שבנק ישראל הוא באמת גוף מאוד רציני וחשוב.
משה גפני: אני לא רציתי ללכת בוועדה נגד נגיד הבנק.
אבישי ברוורמן: הוא גם אומר דברי חכמה ולכן למה ללכת נגדו?
משה גפני: אבל גם נגד דודו זקן לא רציתי ללכת.
משה גפני: היות ויש לי טבע של מפא"יניק, ביקשתי מהם שישבו בדרכי שלום ובדרכי נועם.
משה גפני: הם הגיעו פחות או יותר כמעט להסכמה אבל היו פערים.
משה גפני: אמרתי שאם הם רוצים להתקדם עם החוק, נעשה את הפשרה המפא"יניקית הקלאסית.
משה גפני: דודו, תעזוב את המחשב, אין דרך חזרה.
משה גפני: בסופו של דבר אנחנו מחליטים.
דודו זקן: הבעיה היא העיגול כלפי מעלה.
משה גפני: סטנלי פישר כבר ישראלי לגמרי.
סטנלי פישר: קיבלנו אישור מהיועצת המשפטית.
טידה שמיר: אישור על המתמטיקה.
שגית אפיק: נעבור לפסקה (8) בעמוד 27, שם עצרנו בישיבה האחרונה.
שגית אפיק: בסעיף 13א, פסקאות (א) ו-(ב) יסומנו (1) ו-(2) בהתאמה.
שגית אפיק: זה רק תיקון של סימון הפסקאות.
שגית אפיק: בסעיף 14ה(ג), במקום "של חוק הביקורת הפנימית התשנ"ב-1992, למעט סעיף קטן (א2)" יבוא "של חוק הביקורת הפנימית התשנ"ב-1992 (בסעיף זה – חוק הביקורת הפנימית), 3(א) למעט פסקה (2)" ובסופו יבוא "ואולם: (1) על אף האמור בפסקה (5) של סעיף 3(א) לחוק הביקורת הפנימית רשאי המפקח במקרים חריגים לאשר מינוי מבקר פנימי שלא מתקיים בו האמור באותה פסקה אם מצא שהוא בעל ניסיון משמעותי בתפקידים בכירים בתחומי פעילותו של תאגיד בנקאי והוא התחייב להשתתף בהשתלמות כאמור באותה פסקה בסמוך ככל הניתן לאחר מינויו.
שגית אפיק: הוראות פסקה זו יחולו על אף האמור בסעיף 147 לחוק החברות לעניין תאגיד בנקאי שהוא חברה ציבורית.
שגית אפיק: בסעיף 7 לחוק הביקורת הפנימית, בכל מקום במקום "הממונה" יקראו "הדירקטוריון".
שגית אפיק: תסבירו בבקשה.
אורנה ואגו: פקודת הבנקאות בתיקון שנעשה בתחילת שנות ה-90 החילה על מבקר בתאגיד בנקאי הוראות מחוק הביקורת הפנימית.
אורנה ואגו: חוק הביקורת הפנימית חל רק על גופים ציבוריים.
אורנה ואגו: בכל זאת ראה לנכון בנק ישראל להחיל מחוק הביקורת הפנימית תנאי כשירות ותנאים אחרים והוראות אחרות מחוק הביקורת הפנימית על מבקר פנימי בתאגיד בנקאי.
אורנה ואגו: בין היתר הוחל סעיף 3 הקובע תנאי כשירות.
אורנה ואגו: בסעיף 3(ב) עד 3(ה) לחוק הביקורת הפנימית נקבע מנגנון לאשר מבקר פנים על אף שאינו עומד בכל אחת מהכשירויות שנקבעה בסעיף קטן (א).
אורנה ואגו: כשהוחל חוק החברות, החילו את הסעיפים מחוק הביקורת הפנימית על חברות ציבוריות למעט המנגנון הזה שציינתי, סעיף 3(ב) עד (ה) שמאפשר לאשר על אף שאינו עומד בכל תנאי הכשירות.
אורנה ואגו: כדי למנוע אי הבנות אנחנו חושבים שצריך לומר במפורש שהסעיף חל גם על בנקים שהם חברות ציבוריות ואת המנגנון התאמנו כי המנגנון שחל בחוק הביקורת הפנימית הוא ועדה בראשות מנכ"ל משרד המשפטים שזה לא מנגנון מתאים לדון בבנקים.
אורנה ואגו: לכן התאמנו את המנגנון לבנקים.
אורנה ואגו: זאת בעצם התאמה של חוק הביקורת הפנימית לבנקים.
שגית אפיק: בסעיף 14ח(ד), במקום סעיף 13א(ב) יבוא סעיף 13א(2).
שגית אפיק: בסעיף 15א(א) ו-(ב) המלים "התשמ"א-1981" – יימחקו.
שגית אפיק: בסעיף 15ג המלים "התשמ"א-1981" – יימחקו.
שגית אפיק: אלה שלושה תיקונים טכניים.
שגית אפיק: עמוד 3, פסקה (13).
שגית אפיק: אני מקריאה את הנוסח המתוקן ששלחתם ביחס למקור בכחול.
שגית אפיק: בסעיף 36 בסעיף קטן (ב) בפסקה (1) במקום "משניים וחצי אחוזים" יבוא "מאחוז אחד".
שגית אפיק: אחרי פסקה (1)(ב) יבוא: "(ג) לגבי המחזיק לא יותר משניים וחצי אחוזים מסוג מסוים של אמצעי שליטה בתאגיד הבנקאי ואם הוא מתנגד לכך שהתאגיד הבנקאי יגלה בדוחותיו פרטים על אחזקתו כאמור בסעיף 37 לחוק ניירות ערך, לא הודיע כאמור, רואים אותו כאילו הסכים לגילוי כאמור ואולם רשאי הוא בכל עת לאחר מכן להודיע על התנגדותו בהודעה בכתב לתאגיד הבנקאי שתיכנס לתוקפה בתום שלושה חודשים ממועד ההודעה".
שגית אפיק: פסקה (2) תימחק.
שגית אפיק: (ב) אחרי סעיף קטן (ב) יבוא: "(ב1) המפקח רשאי להורות לתאגיד מסוים כאמור בסעיף קטן (ב1) לפרסם פרטים כפי שיקבע למחזיקים באמצעי שליטה בו מעל לשיעור כפי שיקבע ובלבד ששיעור זה לא יפחת מאחוז אחד אף אם לא הביעו הסכמתם לגילוי אחזקותיהם כאמור בפסקה (1)(ג) מנימוקים שיפורטו ובלבד שהוראה כאמור תיכנס לתוקפה לפחות שישה חודשים ממועד פרסומה".
אורנה ואגו: לפי הצעת החוק, כל מי שמחזיק מעל אחוז אחד מסוג מסוים של אמצעי שליטה בתאגיד בנקאי ללא גרעין שליטה חייב לדווח את זה לתאגיד הבנקאי - את זה כללנו בהצעת החוק בנוסח הקודם – גם בהתאם לחוק ניירות ערך.
אורנה ואגו: התאגיד הבנקאי חייב לגלות את זה בדוחותיו.
אורנה ואגו: ההוראה נועדה בעיקר כדי לאפשר למחזיק לחבור עם מחזיק אחר לשם הצעת מועמדים לכהונת דירקטור.
אורנה ואגו: יכול להיות מצב שמחזיק בשיעור של אחוז ופחות משניים וחצי אחוזים לא ירצה שיחברו אתו ולא ירצה להשתמש בזכות הזאת להציע ולא ירצה להיות גלוי אבל אנחנו רוצים לאפשר את זה והתיקון בא לאפשר את זה.
שגית אפיק: זה מוסכם עם הרשות לניירות ערך?
אורנה ואגו: זה סוכם יחד עם התיקון העקיף לחוק ניירות ערך ששונה לאור זה.
חנה פרץ: וגם סעיף 11ד(א)(3)(ב) שקובע מי רשאי להציע מועמדים לכהונת דירקטור.
חנה פרץ: שם הוספנו שלגבי מי שמחזיק מעל שניים וחצי אחוזים או חבר בחבר מחזיקים יהיה רשאי רק אם הוא הסכים למתן גילוי על אחזקתו.
שגית אפיק: נקריא גם את זה.
שגית אפיק: עמוד 17 למטה.
אורנה ואגו: סעיף 11ד.
שגית אפיק: סעיף 11ד, סעיף קטן (ב).
משה גפני: שגית, אני סומך עליך שבנק ישראל לא עובד עלי.
דודו זקן: אנחנו סומכים עליה.
שגית אפיק: הרישא של הסעיף אומרת: (3) נוסף על הוועדה יהיו רשאים להציע לאסיפה הכללית של התאגיד הבנקאי מועמדים לכהונת דירקטורים רק המנויים להלן: (ב) שניים או שלושה מחזיקים באמצעי שליטה בתאגיד הבנקאי שכל אחד מהם מחזיק יותר מאחוז אחד ולא יותר משניים וחצי אחוזים מסוג מסוים של אמצעי שליטה בתאגיד הבנקאי ואשר מחזיקים ביחד לא פחות משניים וחצי אחוזים ולא יותר מחמישה אחוזים מסוג מסוים של אמצעי שליטה כאמור (בסעיף זה – חבר מחזיקים).
שגית אפיק: זה התיקון שמותאם לסעיף הקודם שהקראנו.
שגית אפיק: ובלבד שכל חבר בחבר המחזיקים מסר לתאגיד הבנקאי דין וחשבון על אחזקותיו כאמור בסעיף 36ב(1) לחוק הבנקאות (רישוי) ובמשך שלושה חודשים לפחות לפני ההודעה בדבר זימון האסיפה הכללית לא הייתה בתוקף התנגדות של אותו חבר בחבר המחזיקים לגילוי כאמור בסעיף 36ב(1).
שגית אפיק: נקריא את התיקון של חוק ניירות ערך שהוא סעיף 3 בעמוד 27 למטה.
שגית אפיק: זה התיקון העקיף שגם הוא שונה ביחס לכחול כתוצאה מאותה התאמה.
שגית אפיק: (חילופי יו"ר, ציון פיניאן)
שגית אפיק: בחוק ניירות ערך התשכ"ח-1968 בסעיף 37: (1) בכותרת השוליים במקום "או של נושא משרה בכירה" יבוא "של נושא משרה בכירה או של בעל אמצעי שליטה מהותי בתאגיד בנקאי בלא גרעין שליטה".
שגית אפיק: (2) בסעיף קטן (א) במקום "או בידי נושא משרה בכירה בו" יבוא "בידי נושא משרה בכירה בו, בידי בעל אמצעי שליטה מהותי בתאגיד בנקאי בלא גרעין שליטה כמשמעותו בסעיף 11ב(ג) לפקודת הבנקאות 1941" (בסעיף זה - בעל אמצעי שליטה מהותי בתאגיד בנקאי בלא גרעין שליטה).
שגית אפיק: במקום "או לנושא משרה בכירה בו" יבוא "לנושא משרה בכירה בו או לבעל אמצעי שליטה מהותי בתאגיד בנקאי בלא גרעין שליטה" ובמקום "או נושא המשרה הבכירה" יבוא "נושא המשרה הבכירה או בעל אמצעי השליטה המהותי בתאגיד בנקאי בלא גרעין שליטה".
שגית אפיק: (3) בסעיף קטן (ב), בכל מקום במקום "או נושא משרה בכירה" יבוא "נושא משרה בכירה או בעל אמצעי שליטה מהותי בתאגיד בנקאי בלא גרעין שליטה".
שגית אפיק: (4) בסעיף קטן (ג), במקום "או נושא המשרה הבכירה" יבוא "נושא המשרה הבכירה או בעל אמצעי השליטה המהותי בתאגיד בנקאי בלא גרעין שליטה" ובמקום "או נושא משרה בכירה" יבוא "נושא משרה בכירה או בעל אמצעי שליטה מהותי בתאגיד בנקאי בלא גרעין שליטה".
שגית אפיק: (5) בסעיף קטן (ד), בסופו יבוא "בעל אמצעי שליטה מהותי בתאגיד בנקאי בלא גרעין שליטה, כל אחד מאלה: מי שמחזיק יותר משניים וחצי אחוזים מסוג מסוים של אמצעי שליטה בתאגיד בנקאי בלא גרעין שליטה.
שגית אפיק: מי שמחזיק יותר מאחוז אחד מסוג מסוים של אמצעי שליטה בתאגיד בנקאי כאמור ובלבד שלא הודיע לתאגיד הבנקאי על התנגדותו לכך שהתאגיד הבנקאי יגלה בדוחותיו פרטים על אחזקתו כאמור בסעיף 36ב(1)(ג) לחוק הבנקאות (רישוי).
שגית אפיק: מי שמחזיק בסוג מסוים של אמצעי שליטה בתאגיד בנקאי מסוים כאמור מעל שיעור כפי שקבע המפקח לפי סעיף 36ב(1) לחוק הבנקאות (רישוי) בהסכמת יושב ראש הרשות.
שגית אפיק: לעניין זה, אחזקה – אמצעי שליטה כהגדרתם בחוק הבנקאות (רישוי).
אורנה ואגו: למעשה אנחנו מחילים את חובות הגילוי שחלות על נושא משרה בכירה או בעל עניין בחברה ציבורית גם על בעל אמצעי שליטה מהותי בתאגיד בנקאי בלא גרעין שליטה כפי שמוגדר בסעיף קטן (ד).
אורנה ואגו: בכך יהיה גילוי כמו שיש גילוי של התאגידים הבנקאיים במגנה, באמצעי ההפצה הכי מוכר וגלוי.
אורנה ואגו: יהיה גילוי גם לגבי מי שעונה על ההגדרה של בעל אמצעי שליטה מהותי בתאגיד בנקאי ללא גרעין שליטה.
אייל דותן: שגית, את יכולה לציין את הסעיפים שהקראת מתחילת הדיון עד עכשיו?
אייל דותן: איזה סעיפים הקראת?
שגית אפיק: עכשיו הקראנו את סעיף 3.
שגית אפיק: קודם לכן הקראנו את פסקאות (2)(8), (2)(9), (2)(10).
שגית אפיק: למעשה הקראנו את (2)(8) עד (2)(12) בעמוד 27.
שגית אפיק: הקראנו את סעיף 3.
שגית אפיק: נותר לנו סעיף 4.
שגית אפיק: בעמוד 16 בסעיף 11ד התווספה אותה פשרה של 1.75.
שגית אפיק: בעמוד 16, סעיף 11ד(א)(2).
שגית אפיק: בעמוד 17, סעיף 11א(3)(ב), הקראתי את התיקון לגבי חבר בחבר מחזיקים, דין וחשבון.
שגית אפיק: בעמוד 3, הקראתי את פסקה (1)(13) שמתקנת את סעיף 36 לחוק הבנקאות (רישוי).
שגית אפיק: ההמשך שלה הוא בעמוד 4.
שגית אפיק: הקראנו את כל פסקה (13).
שגית אפיק: דילגנו על ההוראה המהותית, או שאני טועה?
אורנה ואגו: לא, את זה קראנו.
שגית אפיק: אם כן, נשארה לנו רק הוראת המעבר.
שגית אפיק: את ההוראה המהותית הקראנו ואתם הצעתם לעשות הוראת מעבר.
שגית אפיק: עמוד 29, סעיף 4, הוראת מעבר.
שגית אפיק: לא מונתה ועדה כאמור בסעיף 36(א) לחוק הבנקאות (רישוי) יהיו הסמכויות שהוקנו לוועדה כאמור בחוק זה עד להקמתה בידי ועדה שאלה הם חבריה: (1) יושב ראש הוועד הציבורי לפי חוק המניות הבנקאיות שבהסדר (הוראת שעה), התשנ"ד-1993 יהיה היושב ראש.
שגית אפיק: (2) שני חברים שימנה יושב ראש הוועדה מתוך החברים הנוספים שבוועד הציבורי לפי חוק המניות שבהסדר.
שגית אפיק: (3) שני דירקטורים המכהנים כדירקטורים חיצוניים בתאגיד הבנקאי שהוועדה דנה בעניינו שיציעו יושב ראש הוועדה וחברי הוועדה שמונו לפי פסקאות (1) ו-(2) בהתייעצות עם המפקח.
שגית אפיק: לעניין זה, דירקטור חיצוני, כהגדרתו בחוק החברות או כמשמעותו לפי הוראות ניהול בנקאי תקין בעניין דירקטוריון שנתן המפקח לפי הוראות סעיף 5(ג)(1) לפקודה.
שגית אפיק: ההוראות החלות על ועדה כאמור בסעיף 36(א) לחוק הבנקאות (רישוי) יחולו על הוועדה כאמור בסעיף קטן (א) בשינויים המחויבים.
שגית אפיק: תני הסבר קצר למה זה נדרש.
אורנה ואגו: מאחר שהקמת הוועדה לפי סעיף 36(א) תיקח זמן, צריך לבחור את היושב ראש ואחר כך הוא צריך למצוא אנשים מתאימים ושאינם בניגודי עניינים וכולי.
אורנה ואגו: אנחנו חוששים שיכול מאוד להיות שנזדקק לוועדה קודם לכן.
אורנה ואגו: לכן לא רצינו להשאיר תקופה ריקה.
שגית אפיק: כמה זמן אתם צופים שתהיה תקופה כזאת?
אורנה ואגו: זה לא תלוי בנו.
אורנה ואגו: את היושב ראש צריך לבחור שר המשפטים ואת השניים הנוספים צריך להציע היושב ראש בהתייעצות עם יושב ראש רשות ניירות ערך.
אורנה ואגו: רק החלק השלישי הוא בהתייעצות עם המפקח על הבנקים אבל גם לא הוא שיוזם את ההליך.
אייל דותן: אני רוצה לשאול שתי שאלות.
אייל דותן: רציתי קודם כל לוודא שהתכוונתם באמת לוועד הציבורי ולא לוועדת המניות.
אייל דותן: האם התכוונתם גם לפתור את הבעיה כי הרי אנחנו מדברים כאן על מקרה אחד לגבי זה שהתיקון לא ייכנס לתוקף אבל לא תהיה ועדה מכוח חוק המניות הבנקאיות שבהסדר.
דודו זקן: זה לא במסגרת הזאת.
אייל דותן: חשבתי שהוראת המעבר אמורה לפתור את המקרה הקונקרטי.
אייל דותן: המקרה הקונקרטי הוא שאם המדינה לא מוכרת את האחזקות ולא יורדת מתחת לחמישה אחוזים, התיקון הזה לא ייכנס לתוקף.
אייל דותן: בחודש הבא מסיימת הוועדה את התפקיד שלה ולמעשה אנחנו נשארים גם בלי חוק וגם בלי ועדה.
דודו זקן: התיקון הזה נכנס לתוקף רק אם החוק עובר.
דודו זקן: הוא בא לפתור מצב בהינתן שהחוק עובר ולא בהינתן שהחוק לא עובר.
אייל דותן: אם החוק עבר והמדינה לא ירדה מתחת לחמישה אחוזים, כרגע היא מחזיקה מעל חמישה אחוזים, התיקון הזה לא יחול על הבנק.
דודו זקן: אני לא יודע אם זה במסגרת הזאת.
אייל דותן: הוועדה בחודש הבא מסיימת את כהונתה.
דודו זקן: אני לא יודע אם זה במסגרת החקיקה הזאת אלא במסגרת הצו של שר האוצר.
דודו זקן: הכוונה היא שהוועדה הזאת היא זאת שתציע דירקטורים.
טידה שמיר: אייל, אתה שואל מה קורה אם החוק עוד לא נכנס לתוקף ואין ועדה?
אייל דותן: אני אומר שהחוק תוקן, נכנס לתוקף אבל המדינה לא ירדה מתחת לחמישה אחוזים וממשיך לחול חוק המניות הבנקאיות שבהסדר.
אייל דותן: זאת אומרת, יחול חוק המניות הבנקאיות שבהסדר ולא התיקון הזה.
אורנה ואגו: אתה אומר שבעצם חלים שני החוקים אבל השאלה אם הוועדה תהיה עדיין לפי החוק או לא תהיה לפי החוק.
אייל דותן: זה תיקון שמתייחס לבנק לכאורה ללא גרעין שליטה.
אייל דותן: המדינה כרגע מחזיקה מעל חמישה אחוזים ועדיין חל חוק המניות הבנקאיות שבהסדר.
אורנה ואגו: הצעת הדירקטורים נעשית לפי חוק המניות שבהסדר.
אייל דותן: המצב בפועל הוא כזה.
אורנה ואגו: אבל אם המצב לא יהיה כך, אי אפשר שהוא גם יהיה בנק ללא גרעין שליטה וגם יהיה בנק עם גרעין שליטה.
אורנה ואגו: זה אחת משתיים.
אייל דותן: אני מסכים.
אייל דותן: אני אומר שכל עוד יש חוק ספציפי שלכאורה רואה את המדינה כבעלת השליטה.
טידה שמיר: לא, אין חוק כזה.
אייל דותן: חוק המניות.
טידה שמיר: הוא לא רואה אותה כבעלת השליטה.
אייל דותן: אבל החוק הזה מאפשר למדינה להמליץ על כל הדירקטורים כל עוד היא מחזיקה מעל חמישה אחוזים.
טידה שמיר: עכשיו גם אחרים יוכלו.
טידה שמיר: זה לא מונע מאחרים להמליץ.
טידה שמיר: היא הופכת לבעלת שליטה אם הדירקטורים מתמנים אך ורק לפי חוק המניות.
אייל דותן: השאלה אם הבנק הוא בנק ללא גרעין שליטה.
אייל דותן: אם אתם אומרים שהחוק יעבור ולא יהיה שום שינוי באחזקות המדינה, לכאורה הבנק גם היום הוא בנק ללא גרעין שליטה.
אייל דותן: זאת המשמעות של מה שאתם אומרים.
אורנה ואגו: הכוונה הייתה שהחוק ימשיך לחול ותבוטל ועדת המניות שבהסדר.
אייל דותן: אז תעלה שאלה אם התיקון הזה נכנס לתוקף לגבי הבנק.
טידה שמיר: הוא נכנס לתוקף לגבי הבנק.
טידה שמיר: אם אין דירקטורים שמתמנים על ידי הוועדה, זה בנק ללא גרעין שליטה.
אייל דותן: חזקה היא מי מינה את מרבית הדירקטורים.
טידה שמיר: לא את מרבית הדירקטורים אלא את כל הדירקטורים.
טידה שמיר: השליטה בחוק הבנקאות (רישוי) היא לא הגדרה של חוק ניירות ערך.
טידה שמיר: אייל, כבר היינו בדיון הזה.
ציון פיניאן: אני אמרתי ליועצת המשפטית שיום שלישי הוא יום של פשרות.
טידה שמיר: לא, אין כאן עניין של פשרות.
דודו זקן: הכוונה היא שזאת הוועדה.
דודו זקן: אם צריך לחדד משהו, נחדד משהו.
דודו זקן: זאת הכוונה.
דודו זקן: הכוונה היא שזאת הוועדה שברגע שהחוק הזה עובר, היא זאת שתהיה.
טידה שמיר: השאלה של אייל היא האם יהיה ברור מרגע מסוים אם הבנק הוא עם גרעין שליטה או בלי גרעין שליטה.
קריאה: אם המדינה תמכור ותרד מתחת לחמישה אחוזים, אין ספק.
ערן היימר: המקור של חמישה אחוזים, אפשר גם לשנות אותו.
ערן היימר: אם תהיה בעיה שלש פרשנות אם מדובר בגרעין שליטה או בלי גרעין שליטה, אם יוכרע שזה גרעין שליטה, ילכו לפי גרעין שליטה ואם יוכרע שזה לא, ילכו לפי זה.
אבישי ברוורמן: להערתך.
אבישי ברוורמן: גפני לא כאן אבל הוא יודע שנאמר על בריאת העולם שטוב לו לאדם שלא נברא משנברא, אך משנברא, טוב לו שנברא משלא נברא.
דודו זקן: אם נצטרך אחר כך להסביר את הנקודה הזאת, נעשה זאת.
נטע דורפמן רביב: אולי אני אחדד.
נטע דורפמן רביב: העמדה המשפטית של בנק ישראל, שאנחנו תומכים בה, שבשעה שוועדת המניות של בנק לאומי – זה לא חייב להיות רק שהמדינה תרד מחמישה אחוזים אלא זה תלוי מה יהיה כתוב בהוראת השעה ששר האוצר צריך להתקין במרץ כי הוראת השעה מסתיימת ב-24 במרץ) ואם לא תהיה ועדה לפי חוק מניות בנקאיות שבהסדר, העמדה המשפטית של בנק ישראל שאנחנו תומכים בה היא שהמדינה אמנם בעלת שליטה בבנק לאומי ולכן יחול החוק הזה.
נטע דורפמן רביב: זאת העמדה שלנו.
אייל דותן: לא הייתי רוצה לעשות את הדיון הזה לפרוטוקול כי אני לא בטוח שאני מסכים עם מה שנאמר כאן ואלה גם לא דברים שנאמרו.
אייל דותן: יש חזקות בחוק וזה משהו קצת יותר מורכב ומשפיע על המצב הפרשני הקיים היום.
אייל דותן: לכן אני אומר שיכול להיות שאפשר להגיע לאיזשהו ניסוח אחר שיפתור את כל הבעיה הזאת.
אייל דותן: אם אפשר, לא הייתי רוצה לקיים את הדיון כאן לפרוטוקול.
שגית אפיק: אתם רוצים עשר דקות הפסקה ותקיימו את הדיון?
בשעה 12: (חילופי יו"ר, משה גפני)
משה גפני: אני מחדש את הדיון.
שגית אפיק: הגעתם להסכמה?
שגית אפיק: אתם מתקנים נוסח?
אורנה ואגו: אנחנו עושים תיקון קטן בסעיף קטן (6).
שגית אפיק: בעמוד 13, סעיף 1(6).
שגית אפיק: פסקה (6) שמתקנת את סעיף 11ב(ג) לפקודה.
אורנה ואגו: זה צריך להיות סעיף 2(6).
שגית אפיק: כן, סעיף (2)(6).
שגית אפיק: עמוד 13, פסקה (6) שמתקנת את סעיף 11ב(ג).
שגית אפיק: מה התיקון?
אורנה ואגו: בסעיף 11ב(ג) במקום "התשמ"א-1981" יבוא "ולא מכהנת לגביו ועדת מניות לפי חוק המניות הבנקאיות שבהסדר (בחוק זה – תאגיד בנקאי בלא גרעין שליטה)".
שגית אפיק: הסעיף מופיע בהוראת מעבר.
שגית אפיק: זאת אומרת, יהיה ברור שלא יהיו במקביל.
שגית אפיק: נשארה לנו פסקה (7) בעמוד הזה שלא הקראנו אותה.
שגית אפיק: סעיף 11ג, עמוד 13, פסקה (7).
משה גפני: מיכל, החשבת הכללית, אני רוצה לומר לך שהייתה כאן פשרה בין העמדה של בנק ישראל לבין העמדה של שלמה אליהו.
משה גפני: הם טענו לאחד וחצי והם טענו לשניים ואנחנו סיכמנו על 1.75 והנגיד הסכים לכך.
מיכל עבאדי בויאנג'ו: בסדר.
משה גפני: אני מברך אותו על כך.
משה גפני: אני רוצה לסיים את החוק היום.
משה גפני: אני שמח שבאת.
משה גפני: אני תמיד שמח שאת באה אבל את לא באה לכאן הרבה ולכן את מפסידה מפעם לפעם תוכניות בידור.
שגית אפיק: אורנה, נקריא את סעיף 11ג וכשנגיע לפסקה (4), תגיעו להסכמה.
משה גפני: אני רוצה שתדעו ואני מזהיר אתכם שלזמן יש משמעות.
משה גפני: המשמעות היא שאם אנחנו לא נסיים, הולכת להיות כאן עוד הצגה שאנשים קנו לה כרטיסים בנושא דמי הניהול.
משה גפני: אם זה לא ייגמר היום ולא נצביע היום, אני לא יודע מתי זה יהיה.
משה גפני: בשבוע הבא יש לנו סדר יום.
שגית אפיק: במקום סעיף 11(ג) יבוא מינוי כהונה והפסקת כהונה של דירקטורים בתאגיד בנקאי שהוא חברה ציבורית.
שגית אפיק: בתאגיד ציבורי שהוא חברה ציבורית כהגדרתה בחוק החברות יחולו לעניין מינוי דירקטורים, כהונתם והפסקת כהונתם ההוראות המפורטות להלן: (1) ההצבעה באסיפה הכללית על מינוי דירקטורים ועל הפסקת כהונתם תהיה לכל מועמד לכהונה או לכל דירקטור לפי העניין בנפרד.
שגית אפיק: (2) הדירקטוריון לא יהיה רשאי למנות דירקטורים לתאגיד הבנקאי ולא יהיה רשאי להציע מועמדים לכהונת דירקטור לוועדה למינוי דירקטורים בתאגידים בנקאיים שמונתה לפי סעיף 36א לחוק הבנאות (רישוי).
שגית אפיק: (3) על אף האמור בפסקה (2), הדירקטוריון יהיה רשאי למנות דירקטורים לתאגיד הבנקאי אם התפנה מקום בדירקטוריון לאחר האסיפה השנתית הקודמת או באישור המפקח ובלבד שתוקף מינוי כאמור יהיה עד לא יאוחר מהאסיפה השנתית הקרובה והכל אם לא נקבע אחרת בתקנון התאגיד הבנקאי.
שגית אפיק: יש לכם הסמכה על פסקה (4)?
אורנה ואגו: אני רוצה לשנות את הסיפא ולומר: "אלא אם תקנון התאגיד הבנקאי אינו מאפשר זאת" במקום "והכל אם לא נקבע אחרת".
משה גפני: אני מבין את כל החוק הזה מילה במילה ואין סעיף קטן אחד שאני לא מבין במאה אחוזים.
משה גפני: אני רק מבקש כל הזמן ללמוד עוד.
משה גפני: אחר כך הולכים לבג"ץ נגדי ואומרים שאמרתי שאני לא יודע.
שגית אפיק: פסקה (4), איזה אלטרנטיבה אתן רוצות?
אורנה ואגו: משרד המשפטים עדיין לא פרסם תקנות.
רוני טלמור: אנחנו מתקדמים עם תקנות.
רוני טלמור: בתקווה שהחוק הזה יסתיים מהר, אני לא בטוחה שנספיק שהם יהיו בתוקף לפני שהחוק הזה עובר.
רוני טלמור: הרעיון הוא שהתקנות מכוח חוק החברות יקבעו הסדר כללי לכלל החברות הציבוריות, כולל בנקים שהם חברה ציבורית, ואין סיבה שיהיה הסדר שונה.
רוני טלמור: לכן הייתי מבקשת משהו ברוח הזאת שאומר שאם נקבע תקופה אחרת או אם נקבע הסדר דומה לגבי הודעה מקדימה בתקנות לפי חוק החברות, הוא יגבר על ההסדר בפסקה זאת.
אורנה ואגו: זאת אומרת שזה יעמוד ויהיה לזה המשך?
שגית אפיק: אבל זה קצת מוזר שחקיקת משנה תגבר על חקיקה ראשית.
רוני טלמור: זה נכון, אבל אנחנו מייצרים כאן הסדר לגבי קבוצה קטנטנה של חברות ציבוריות.
שגית אפיק: כמה זמן ייקח לכם להוציא את התקנות האלה?
רוני טלמור: אני מקווה שאפשר יהיה לומר שבעוד חודש התקנות יהיו גמורות.
שגית אפיק: אי אפשר לחיות חודש בלי הפסקה הזאת בחוק?
שגית אפיק: זאת שאלה לבנק ישראל.
שגית אפיק: אי אפשר להביא לכך שתקנות יגברו על החוק.
שגית אפיק: עדיף כבר להוריד את הפסקה הזאת.
רוני טלמור: אני חושבת שמידתית זה אפשרי וזה גם הגיוני במובן הזה שבסך הכול נעשה כאן הסדר מצומצם ואם יהיה הסדר רוחבי לפי חוק החברות,הוא יגבר.
רוני טלמור: את יכולה לכתוב לפי חוק החברות.
רוני טלמור: שאם יהיה הסדר אחר לעניין אותה הודעה מוקדמת לפי חוק החברות, ההסדר לפי חוק החברות יגבר על ההוראה.
משה גפני: בנק ישראל, לכם יש בעיה עם זה?
אורנה ואגו: אנחנו הסכמנו עקרונית לעניין הזה.
משה גפני: אם כן, למה הוויכוח עכשיו?
אורנה ואגו: פשוט לא ראינו קודם את ההצעה ואת הנוסח.
דודו זקן: מה יהיה כתוב בשורה התחתונה?
רוני טלמור: יהיה כתוב (4) ובהמשך יהיה כתוב מה שהוצע.
אורנה ואגו: ננסח את זה בתוך אותה פסקה, בתוך ספקה (4).
רוני טלמור: תנאי לתחולה שהיא לא תחול במידה שיש הסדר אחר לעניין זה לפי חוק החברות.
מיקי טמיר: שלא יאמרו לכם שיש הסדר אחר וזה לא הסדר אחר.
רוני טלמור: הסדר אחר לעניין הודעה מוקדמת לגבי האסיפה הכללית.
משה גפני: נשאיר את זה כך ואם תרצו, תעשו תיקון לחוק החברות.
שגית אפיק: לא תזומן אסיפה כללית שעל סדר יומה מינוי דירקטורים או הפסקת כהונתם אלא אם כן פרסם התאגיד הבנקאי הודעה מקדימה על כך באופן שבו מפורסמת ההודעה על זימון אסיפה כללית 21 ימים לפחות לפני פרסום ההודעה בדבר זימון האסיפה הכללית וההודעה המקדימה כאמור נמסרה באותו מועד גם למפקח.
שגית אפיק: עמוד 15.
שגית אפיק: החלטות האסיפה הכללית על מינוי דירקטור או על הפסקת כהונתו התקבלו ברוב קולות של המשתתפים בהצבעה.
אורנה ואגו: זה צריך להיות מחוק.
שגית אפיק: אלא אם כן נקבע אחרת בתקנון התאגיד הבנקאי.
שגית אפיק: הפסקה הבאה: עלה מספר המועמדים לכהונה כדירקטורים אשר זכו ברוב מבין קולות המשתתפים בהצבעה באסיפה הכללית על מספר המשרות הפנויות לכהונה כאמור, ייבחרו המועמדים אשר זכו למספר הגבוה ביותר של תומכים בהצבעה באסיפה הכללית אלא אם כן נקבע – אני משנה ממה שכנראה מופיע אצלכם – בתקנון התאגיד הבנקאי מנגנון שוויוני אחר שאושר על ידי המפקח.
קריאה: יורד מחמש לשש.
שגית אפיק: למעשה אני חושבת שהקראנו עכשיו את הכול ואפשר לעבור להצבעה.
משה גפני: אתם מתנגדים לחוק הזה?
מיקי טמיר: לא, אבל יש כמה תיקונים שלא הוצגו בפני הוועדה.
משה גפני: נעבור עליהם.
משה גפני: יש לכם התנגדות לחוק?
מיקי טמיר: בכפוף לתיקונים הנוספים שאני מקווה שהועדה תקבל אותם, אנחנו קיבלנו.
אורנה ואגו: אנחנו הסכמנו לגבי סעיף 2(5) בעמוד 12, יש שם תיקון לסעיף 11א לפקודת הבנקאות.
אורנה ואגו: את סעיף קטן (ב) ו-(ה) אנחנו מבקשים להשמיט.
אורנה ואגו: אנחנו השתכנענו שיש בידינו מספיק כלים.
משה גפני: מי שכנע אתכם?
דודו זקן: הוועדה.
אורנה ואגו: אתם הצעתם לשקול אם זה נחוץ.
דודו זקן: הצעת לשקול ואנחנו קיבלנו את המלצתך.
משה גפני: פסקה (ב) ו-(ה) – נמחקים.
שגית אפיק: סעיף קטן (ב1) החדש יורד ותיקון לסעיף קטן (ו) גם יורד.
אורנה ואגו: התיקון שדיברנו עליו הבוקר לגבי הניסוח שתיקנת.
שגית אפיק: נגיע אליו בהצבעה.
שגית אפיק: כשנצביע סעיף-סעיף, תאמרי את זה.
אייל דותן: את סעיף 11ה הקריאו?
שגית אפיק: סעיף 11ה לא הוקרא.
שגית אפיק: צריך להקריא את סעיף 11ה בעמוד 18.
אורנה ואגו: צריך לקרוא רק את 11ה(א).
אורנה ואגו: על מינוי דירקטורים בתאגיד בנקאי בלא גרעין שליטה, כהונתם והפסקת כהונתם יחולו הוראות סעיף 11ג(א) למעט פסקה (3) וכן הוראות אלה: (1) הצבעה על מינוי דירקטורים או על הפסקת כהונתם תהיה רק באסיפה השנתית או באסיפה שכונסה לפי סעיף 35(א) לחוק הבנקאות (רישוי) אלא אם כן אישר המפקח הצבעה כאמור באסיפה מיוחדת.
אורנה ואגו: (2) ההודעה המקדימה כאמור בסעיף 11ג(א)(3) תימסר במועד האמור באותו סעיף גם לוועדה למינוי דירקטורים בתאגידים הבנקאיים שמונתה לפי סעיף 36(א) לחוק הבנקאות (רישוי) (בסעיף זה – הוועדה).
אורנה ואגו: (3) נושא משרה בתאגיד הבנקאי, למעט חבר הוועדה שמונה לפי סעיף 36(א)(ב)(3) לחוק הבנקאות (רישוי) לא יפעל למינוי דירקטור מסוים או למניעת מינויו ואולם דירקטור יהיה רשאי להציע לוועדה את מועמדותו לכהונת דירקטור.
אורנה ואגו: (4) (א) תקופת כהונתו של דירקטור שאינו דירקטור חיצוני כהגדרתו בחוק החברות או כמשמעותו לפי הוראות מינוי בנקאי תקין לעניין דירקטוריון שנתן המפקח לפי סעיף 5(ג)(1) תהיה לא יותר משלוש שנים וניתן לשוב ולמנותו לתקופות נוספות של עד שלוש שנים כל אחת ובלבד שתקופות כהונתו המצטברות לא יעלו על תשע שנים.
אורנה ואגו: (ב) על אף האמור בפסקת משנה (א) הפך התאגיד הבנקאי לתאגיד בנקאי בלא גרעין שליטה, רשאי דירקטור המכהן ערב הפיכת התאגיד הבנקאי לתאגיד בנקאי בלא גרעין שליטה להמשיך בכהונה עד לאסיפה השנתית הקרובה גם אם תקופות כהונתו המצטברות יעלו בשל כך על תשע שנים.